b'\n_START_ARTICLE_\nMiika Hyyti\xc3\xa4inen\n_START_PARAGRAPH_\nMiika Hyyti\xc3\xa4inen (s. 21. huhtikuuta 1982 Helsinki) on suomalainen nykymusiikkis\xc3\xa4velt\xc3\xa4j\xc3\xa4. Hyyti\xc3\xa4inen on opiskellut s\xc3\xa4vellyst\xc3\xa4 Riikka Talvitien, Olli Koskelinin, Harri Vuoren ja Daniel Ottin johdolla ja lis\xc3\xa4ksi osallistunut useille mestarikursseille. H\xc3\xa4n on toiminut aktiivisesti Korvat auki -yhdistyksess\xc3\xa4. H\xc3\xa4n on opiskellut s\xc3\xa4velt\xc3\xa4misen lis\xc3\xa4ksi musiikkitiedett\xc3\xa4 ja suorittanut maisterintutkinnon matematiikassa. _NEWLINE_Hyyti\xc3\xa4isen s\xc3\xa4vellyksille on ominaista ihmis\xc3\xa4\xc3\xa4nen monipuolinen k\xc3\xa4ytt\xc3\xb6 sek\xc3\xa4 performanssin ja muiden taidemuotojen yhdist\xc3\xa4minen nykymusiikkiin. H\xc3\xa4n my\xc3\xb6s hy\xc3\xb6dynt\xc3\xa4\xc3\xa4 useissa teoksissaan jo olemassa olevia s\xc3\xa4vellyksi\xc3\xa4. Hyyti\xc3\xa4isen tuotantoon kuuluu kamarimusiikkia, performansseja sek\xc3\xa4 oopperoita, joissa useimmissa k\xc3\xa4ytet\xc3\xa4\xc3\xa4n laulajia tai puhujia. Hyyti\xc3\xa4isen oopperoita ja musiikkin\xc3\xa4ytt\xc3\xa4m\xc3\xb6teoksia ovat Madame Herz und Herr M., joka on s\xc3\xa4velletty Mozartin konserttiaarioiden ymp\xc3\xa4rille, mobiiliooppera Omnivore sek\xc3\xa4 La Figure de la Terre. Performansseja tai installaatioita ovat vapaalle kokoonpanolle kirjoitetut \xe2\x80\x9dettette\xe2\x80\x9d sek\xc3\xa4 \xe2\x80\x9djollainen\xe2\x80\x9d.'